SKRIFTLIG FORESPØRGSEL E-1493/02

af Stavros Xarchakos (PPE-DE) til Kommissionen

(29. maj 2002)

Om: Biologiske rensningsanlæg i Grækenland

Kommissionen besluttede for nylig at indbringe Grækenland for Domstolen, fordi det ikke havde opfyldt sine forpligelser og inden udløbet af den endelige frist bygget et tertiært rensningsanlæg til rensning af spildevand i Elefsina-området. Den endelige frist udløb i 1998 (!). Sagsanlægget kunne have omfattet yderligere elleve områder tæt på følsomme økosystemer, hvor hverken fællesskabsdirektiverne eller de bindende frister er blevet overholdt. Mere konkret kan det oplyses, at der ifølge offentliggørelser i den græske presse i 1998 skulle have været bygget tertiære rensningsanlæg i seksten græske byer med over 10 000 indbyggere, der befinder sig i følsomme områder. Kun fire (!) byer har imidlertid efterkommet direktivet, idet de græske myndigheder undskylder sig med, at gennemførelsesandelen i 1998 i andre medlemsstater var tilsvarende lille I dag, fire år efter, er der i Grækenland færdiggjort tolv tertiære biologiske rensningsanlæg i områder, der ligger tæt på følsomme udløbsområder (såsom Amvrakikos Kolpos, Lefkada-strædet m.fl.), mens de resterende fire anlæg i Thriasios, Grevena, Kilkis og Thiva endnu ikke er færdigbyggede. Det er værd at bemærke, at projektet med det biologiske rensningsanlæg i Thriasios stadig befinder sig på tegnebrætsstadiet.

Der er imidlertid også problemer med central- eller lokalforvaltningens overvågning af driften af disse anlæg, hvilket ifølge en undersøgelse foretaget af Athens universitet har resulteret i, at over 30 % af anlæggene kæmper med alvorlige driftsvanskeligheder (såsom utilstrækkelig vedligeholdelse, manglende opbrugeligt materiale, ingen repræsentativ prøveudtagning m.m.) Ifølge samme undersøgelse har byspildevandsrensningsanlæggene i mange tilfælde aldrig været i brug, hvilket for eksempel gælder det biologiske rensningsanlæg på Serifos, der blev færdigt i 1994 med støtte fra Fællesskabet og nationale midler, men som ikke er sat i drift på grund af fejl i forbindelse med planlægningen af projektet.

Har Kommissionen kendskab til ovennævnte sag, og hvordan stiller den sig til situationen? Hvilke af de ovennævnte projekter har Kommissionen ydet støtte til, og hvor høje beløb er der præcist stillet til rådighed? Vil der eventuelt på ny kunne anlægges sag mod Grækenland ved Domstolen på grund af de øvrige forsinkelser af projekterne med biologiske rensningsanlæg, der som nævnt burde have været afsluttet i 1998? Hvis ja, for hvilke konkrete projekter? Har Kommissionen til hensigt at tage skridt over for de græske myndigheder, og i givet fald hvilke, med henblik på at sætte en stopper for disse enorme forsinkelser af bygningen af de biologiske rensningsanlæg og de lokale myndigheders utilstrækkelige overvågning og kontrol med driften af disse anlæg?

Svar afgivet på Kommissionens vegne af Michel Barnier

(22. juli 2002)

Kommissionen følger gennemførelsen af Rådets direktiv 91/271/EØF af 21. maj 1991 om rensning af byspildevand(1) i alle medlemsstater, herunder også Grækenland. Kommissionen har i den forbindelse allerede indledt tre særskilte traktatbrudssager mod Grækenland for tilsidesættelse af direktivet. Sagerne vedrører kommunerne Athen, Elefsina og Thessaloniki. Yderligere undersøgelser er planlagt for at se på, om bestemmelserne og fristerne bliver overholdt. Kommissionen vil ikke tøve med at træffe alle nødvendige foranstaltninger, herunder med hjemmel i EF-traktatens artikel 226, for at sikre, at fællesskabsretten anvendes korrekt.

For så vidt angår strukturfondene og Samhørighedsfonden, har Kommissionen anmodet de græske myndigheder om nærmere oplysninger om, hvilke projekter der har modtaget støtte, og hvor meget der helt præcist er blevet udbetalt til hver især. Så snart Kommissionen har modtaget oplysningerne, vil de blive sendt til det ærede medlem.

Inden for de seneste måneder har Kommissionen desuden afholdt en række møder for sammen med de græske myndigheder at vurdere, hvor stor en del af arbejdet der mangler at blive udført. Formålet har været at sikre, at de mest presserende investeringer bliver foretaget snarest muligt, og at de relevante fællesskabsregler i højere grad bliver efterlevet.

Som fastsat i Fællesskabets støtteramme for indeværende programmeringsperiode (2000-2006) er de græske myndigheder i øjeblikket i gang med at oprette en teknisk støtteenhed, som efter behov skal rådgive bl.a. de kommunale myndigheder i projekteringen af rensningsanlæg og efterfølgende bistå dem ved vedligeholdelsen og driften.

Det skulle kunne bidrage til at undgå de problemer, det ærede medlem skildrer i forbindelse med vedligeholdelsen og driften af de rensningsanlæg, der allerede er i drift. Den græske regerings beslutning om at nedsætte organer (kaldet DEYA'er) med de nødvendige beføjelser og finansielle midler er også et positivt tiltag, som skulle kunne forbedre opførelsen og driften af rensningsanlæg.

(1) EFT L 135 af 30.5.1991.